Suihkulähde villiintyi Tampereen keskustassa – vesi suihkuaa korkeuksista kohti ohikulkijoita: ”kuin suihkuttaisi suihkepullosta vettä naamalle”

Näsinkallion villiintynyt suihkukaivo suihkuttaa ohikulkijoita Tampereen keskustassa. Suihkukaivo on vuonna 1913 valmistunut suihkulähde Hämeenpuiston pohjoispäässä. Suihkukaivon ohi tiistai-iltana puoli kahdeksan aikaan kulkenut Aamulehden feature-osaston tuottaja Elina Laurila kertoo, että viileää vettä suihkuaa suuressa kaaressa lähteestä edessä kulkevalle kävelykadulle. Videolla näkyy, että suihku on useita metrejä korkea. Videolla näkyy, millaisessa kaaressa vesi suihkuaa kadulle: – Katu on ihan märkä ja vettä lentää monen metrin päähän, Laurila sanoo. Suihkukaivon edessä kulkeva kävelypolku on vedestä aivan märkä ja vesihöyry tuntuu myös vähän kauempana olevalla kävelytiellä. Videolta näkyy, että myös kävelytie on aivan märkä. – Niin kuin suihkuttaisi suihkepullosta vettä naamalle, Laurila kuvailee. Suihkukaivon ympärillä on penkkejä, joista takuulla kastuisi. Laurila kertoo, että moni ohikulkija kiinnitti huomiota poikkeuksellisen korkeisiin vesisuihkuihin. – Muutama pysähtyi kuvaamaan. Monet katsoivat, että jotain erikoista siinä oli. Tampereen Infran toimitusjohtaja Sanna-Leena Puntola kertoo, että Tampereen Infralla on vastaavia tapauksia varten ympärivuorokautinen päivystys. Hän kertoo ilmoittavansa asiasta päivystäjälle pikimmiten Aamulehden soiton jälkeen. Videolla näkyy, miten vesisuihku osuu patsaiden edustalle: